Komisijos reglamentas (EB) Nr. 288/97
1997 m. vasario 17 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl bendrojo muitų tarifo I priedą ir panaikinantis keletą reglamentų dėl klasifikavimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl bendrojo muitų tarifo [1] su paskutiniais pakeitimais, padarytais Komisijos reglamentu (EB) Nr. 2493/96 [2], ypač į jo 9 straipsnį,
kadangi gali būti sunku atskirti kai kuriuos 2103 pozicijoje klasifikuojamus daržovių padažus nuo 20 skirsnyje klasifikuojamų paruoštų ar konservuotų daržovių; kadangi siekiant užtikrinti, kad Kombinuotoji nomenklatūra būtų taikoma vienodai, reikėtų atskirti minėtas dvi produktų grupes; kadangi minėti padažai paprastai turi skysčių, emulsijų ar suspensijų, kurių sudėtyje yra labai mažai matomos kietosios medžiagos, pavidalą; kadangi tinkamas skiriamasis kriterijus būtų jų pratekėjimas pro metalinės vielos sietą su tam tikro dydžio akutėmis;
kadangi į Kombinuotosios nomenklatūros 21 skirsnį reikėtų įterpti papildomą pastabą ir atitinkamai iš dalies pakeisti Reglamento (EEB) Nr. 2658/87 I priedą;
kadangi reglamentai arba reglamentų dalys, kuriais anksčiau buvo remiamasi klasifikuojant tokius produktus pagal kitus, nei pratekėjimo pro metalinės vielos sietą, kriterijus, t. y. Komisijos reglamentai (EEB) Nr. 314/90 [3], (EEB) Nr. 3044/90 [4] ir (EB) Nr. 3055/94 [5], turėtų būti panaikinti;
kadangi šiame reglamente numatytos priemonės atitinka Muitinės kodekso komiteto tarifų ir statistinės prekių nomenklatūros padalinio nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 priede pateiktos Kombinuotosios nomenklatūros 21 skirsnis iš dalies keičiamas taip:
1) įterpiama ši papildoma pastaba:
"1. 21032000 ir 21039090 subpozicijose sąvoka "padažai"; netaikoma daržovių, vaisių arba kitų valgomųjų augalų dalių produktams, jeigu šių sudėtinių dalių, pratekėjusių pro metalinės vielos sietą su 5 mm dydžio akutėmis, kiekis, praplovus 20 °C temperatūros vandeniu, yra mažesnis kaip 80 % pirminio produkto masės.";
2) papildomų 1-4 pastabų numeriai pakeičiami į 2-5 numerius.
2 straipsnis
Reglamento (EEB) Nr. 314/90 priedo 2 punktas, Reglamento (EEB) Nr. 3044/90 priedo 1 punktas ir Reglamentas (EB) Nr. 3055/94 panaikinami.
3 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. vasario 17 d.